[pic] | COMISIA EUROPEANĂ |

Bruxelles, 23.2.2010

COM(2010)67 final

2007/0286 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcționarea Uniunii Europene referitoare la

poziția Consiliului la prima lectură cu privire la adoptarea unei directive a Parlamentului European și a Consiliului privind emisiile industriale (prevenirea și controlul integrat al poluării) (Reformare)

2007/0286 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 294 alineatul (6) din Tratatul privind funcționarea Uniunii Europene referitoare la

poziția Consiliului la prima lectură cu privire la adoptarea unei directive a Parlamentului European și a Consiliului privind emisiile industriale (prevenirea și controlul integrat al poluării) (Reformare)

ISTORICUL DOSARULUI

Data transmiterii propunerii către Parlamentul European și către Consiliu: [document COM(2007) 844 final — 2007/0286 COD]: | 21 decembrie 2007 |

Data avizului Comitetului Economic și Social European: | 14 ianuarie 2009 |

Data avizului Comitetului Regiunilor: | 9 octombrie 2008 |

Data avizului Parlamentului European la prima lectură: | 10 martie 2009 |

Data adoptării poziției Consiliului la prima lectură (unanimitate): | 15 februarie 2010 |

OBIECTIVUL PROPUNERII COMISIEI

Obiectivul propunerii este de a îmbunătăți eficiența și randamentul legislației actuale referitoare la prevenirea și controlul emisiilor industriale, prin atingerea unui nivel ridicat de protecție a mediului, reducând sarcinile administrative inutile și diminuând denaturarea competiției în cadrul UE.

COMENTARII REFERITOARE LA POZIȚIA CONSILIULUI LA PRIMA LECTURĂ

Observații cu caracter general

Parlamentul European și-a dat avizul la prima lectură în data de 10 martie 2009. Comisia a acceptat în totalitate, în parte sau în principiu, 47 din cele 85 de amendamente adoptate de Parlamentul European în prima sa lectură. 32 din aceste 47 de amendamente se reflectă, cel puțin în parte, în poziția Consiliului la prima lectură.

Comisia a acceptat – în totalitate, în parte sau în principiu – amendamentele care ar conduce la clarificarea contextului propunerii și care sunt conforme cu obiectivul general al propunerii. Acestea includ modificări menite să aducă îmbunătățiri furnizării de informații către public, în conformitate cu poziția adoptată în propunerea Comisiei de a mări transparența în ceea ce privește autorizarea, conformarea și controlul aplicării.

Comisia a respins amendamentele care ar putea modifica natura propunerii, cum ar fi amendamentele care reduc domeniul de aplicare al dispozițiilor privind cerințele minime aplicabile instalațiilor mari de ardere. Ea a respins de asemenea amendamentele care ar putea crea confuzie juridică, dificultăți de implementare sau pe cele care nu sunt conforme cu elementele principale ale propunerii.

Observații detaliate

Amendamente propuse de Parlament, acceptate de Comisie și încorporate în totalitate, în parte sau în principiu în poziția Consiliului la prima lectură

Treizeci și două de amendamente ( 7, 12, 13, 14, 16, 18, 19, 21, 27, 34, 35, 36, 37, 40, 44, 49, 50, 51, 52, 53, 54, 55, 59, 64, 65, 66, 68, 71, 72, 73, 75 și 79 ) au fost încorporate în poziția Consiliului la prima lectură, în parte sau în totalitate.

Amendamentul 7 adaugă o mențiune utilă privind Convenția de la Aarhus. Amendamentul 12 este acceptat în principiu, deoarece clarifică semnificația sintagmei: „niveluri de emisie asociate celor mai bune tehnici disponibile”. Amendamentul 13 a fost încorporat deoarece clarifică definiția sintagmei „public interesat”. Amendamentul 14 este acceptat în principiu, în măsura în care clarifică definiția sintagmei „tehnici emergente”. Amendamentul 16 se referă la introducerea unei definiții pentru sintagma „inspecție de mediu”. Amendamentele 18 și 19 clarifică dispozițiile privitoare la autorizarea mai multor instalații sau la abilitarea diferitor operatori. Amendamentul 21 este acceptat în principiu deoarece clarifică dispozițiile referitoare la încălcarea condițiilor de autorizare. Amendamentele 27 și 55 sunt acceptate în parte și în principiu în măsura în care clarifică organizarea schimbului de informații în legătură cu BAT. Amendamentele 34 și 35 simplifică dispozițiile privind utilizarea normelor generale obligatorii. Amendamentul 36 îmbunătățește dispozițiile referitoare la informarea publicului în legătură cu progresele făcute în privința BAT. Amendamentul 37 clarifică dispozițiile privitoare la revizuirea condițiilor de autorizare. Amendamentul 40 este acceptat în parte în măsura în care stabilește o legătură cu capitole adecvate ale legislației comunitare. Amendamentul 44 este acceptat în parte, în ceea ce privește principiul stabilirii unei frecvențe minime a inspecțiilor, dar frecvența propusă este respinsă. Amendamentele 49 și 50 asigură coerența cu obligațiile care derivă din Convenția de la Aarhus. Amendamentele 51, 52, 53 și 54 clarifică informațiile care trebuie aduse la cunoștința publicului. Amendamentul 59 se referă la rapoartele înaintate Comisiei de statele membre, privind stabilirea valorilor limită de emisie. Amendamentul 64 este acceptat în principiu în măsura în care clarifică domeniul de aplicare în ceea ce privește turnătoriile de metale neferoase. Amendamentul 65 include o mențiune utilă privind co-incinerarea, în cadrul domeniului de aplicare (anexa I). Amendamentele 66 și 68 sunt acceptate în principiu în măsura în care clarifică cadrul legislativ al domeniului de aplicare al propunerii, în ceea ce privește anumite activități de gestionare a deșeurilor. Amendamentele 71,72,73 și 75 sunt acceptate în parte și în principiu în măsura în care asigură o coerență sporită pentru derogările acordate instalațiilor de ardere care funcționează un număr limitat de ore sau care sunt utilizate pentru situații de urgență, fără a contraveni cerințelor legislației actuale. Amendamentul 79 este acceptat în parte deoarece reintroduce dispozițiile privitoare la monitorizarea dioxinelor în legislația actuală.

Amendamente propuse de Parlament, respinse de Comisie, dar încorporate în totalitate, parțial sau în principiu în poziția Consiliului la prima lectură

Douăsprezece amendamente [ 15, 22, 23, 29, 31, 32, 33, 41, 47, 93 (la fel și 115 ), 97 și 117 ] au fost respinse de Comisie, dar au fost încorporate în totalitate, în parte sau în principiu în poziția Consiliului la prima lectură.

Amendamentul 15 a fost respins de Comisie deoarece nu adăuga claritate propunerii. Acest amendament este inclus în parte în poziția Consiliului la prima lectură, în legătură cu definiția sintagmei „situație de referință”.

Amendamentele 22, 23, 29 și 41 privind protecția solului au fost respinse de Comisie deoarece nu erau consecvente cu propunerea Comisiei sau nu aduceau claritate textului. Aceste amendamente sunt incluse în parte sau în principiu în poziția Consiliului la prima lectură, în măsura în care clarifică măsurile de protecție a solului prevăzute în propunere și sunt, prin urmare, acceptate. Amendamentul 33 privind monitorizarea solului și a apelor subterane a fost respins de Comisie deoarece asigură un nivel scăzut de protecție a mediului, dar este încorporat în totalitate în poziția Consiliului la prima lectură.

Amendamentul 31 privind stabilirea valorilor limită ale emisiilor a fost respins de Comisie pe baza faptului că era inconsecvent cu unul din principiile de bază ale propunerii Comisiei, reducând în mod semnificativ nivelul de protecție a mediului. Amendamentul este încorporat în parte și în principiu în ceea ce privește cerințele de a garanta că nivelurile emisiilor asociate cu BAT nu sunt depășite, astfel încât amendamentul să poată fi acceptat. Comisia a respins amendamentul 32 deoarece modificările propuse nu erau coerente cu restul textului propunerii. Cu toate acestea el este inclus în principiu în poziția Consiliului la prima lectură, în legătură cu informarea publicului asupra devierii de la nivelurile de emisie asociate cu BAT și este, prin urmare, acceptat.

Poziția Consiliului la prima lectură include eliminarea cerințelor de participare a publicului la adoptarea normelor obligatorii generale, așa cum s-a propus în amendamentul 47 . Amendamentul 93 (la fel cu 115 ) privind creșterea intensivă a păsărilor de curte a fost respins de Comisie deoarece ar fi redus nivelul de protecție a mediului prevăzut de propunere, dar este încorporat în totalitate în poziția Consiliului la prima lectură. Amendamentul 117 privind domeniul de aplicare pentru activitățile din domeniul ceramicii a fost respins de Comisie deoarece ar fi redus domeniul de aplicare a legislației în raport cu situația actuală, dar a fost inclus în parte în poziția Consiliului la prima lectură într-o formulă care a fost acceptată de Comisie. Comisia a respins amendamentul 97 privind creșterea valorilor limită a emisiilor de NOx pentru anumite instalații mari de ardere deoarece aceasta ar fi condus la scăderea nivelului aspirațiilor de mediu ale propunerii, dar el a fost inclus în principiu în poziția Consiliului la prima lectură într-o formulă acceptată de Comisie.

Amendamente propuse de Parlament acceptate în totalitate, parțial sau în principiu de Comisie, dar care nu sunt încorporate în poziția Consiliului la prima lectură

Cincisprezece amendamente ( 1, 5, 6, 8, 20, 42, 43, 46, 48, 56, 58, 60, 61, 62 și 69 ) au fost acceptate în totalitate, în parte sau în principiu de Comisie, dar nu au fost încorporate în poziția Consiliului la prima lectură. Aceste amendamente se referă la limbajul utilizat în considerente, rapoarte privind respectarea condițiilor de autorizare, informarea autorităților competente în legătură cu încetarea activității, definirea „publicului interesat”, a „tehnicilor emergente”, a monitorizării, a furnizării de informații către public, modificarea anexelor, stabilirea de noi cerințe minime suplimentare prin procedura comitetului de reglementare și stabilirea de linii directoare în privința creșterii intensive a păsărilor de curte.

Amendamente propuse de Parlament, respinse de Comisie și de Consiliu și care nu sunt încorporate în poziția Consiliului la prima lectură

Douăzeci și șase de amendamente ( 2, 3, 4, 9, 10, 11, 17, 24, 25, 26, 28, 30, 38, 39, 45, 57, 63, 67, 70, 76, 77, 78, 80, 114, 129 și 133 ) au fost respinse de ambele instituții.

Amendamentele 2, 3, 4, 9, 10 și 11 sunt respinse de ambele instituții deoarece nu sunt consecvente cu scopul considerentelor. Amendamentul 17 privind definiția sintagmei „norme generale obligatorii” este respins de ambele instituții deoarece nu aduce clarificări sau valoare adăugată. Amendamentele 24, 25 și 26 privind conținutul cererilor de autorizare, amendamentul 28 privind condițiile de autorizare pentru protecția solului, amendamentul 30 privind determinarea BAT și amendamentele 38 și 39 privind revizuirea autorizărilor au fost respinse de ambele instituții deoarece sunt redundante sau ar crea confuzie juridică în procesul de implementare. Amendamentul 114 privind împrăștierea gunoiului de grajd nu este consecvent cu poziția Consiliului la prima lectură și prin urmare este respins de ambele instituții. Amendamentul 45 privind inspecțiile neprogramate este neclar și ar conduce la dificultăți de implementare; el este prin urmare respins de ambele instituții. Amendamentul 57 este respins de ambele instituții deoarece ar limita aplicabilitatea dispoziției privind extinderea instalațiilor de ardere. În ceea ce privește domeniul de aplicare al capitolului II al propunerii (anexa I), amendamentele 63, 67, 70 și 129 sunt respinse de ambele instituții deoarece nu sunt consecvente cu poziția Consiliului la prima lectură. Amendamentul 133 este respins de ambele instituții deoarece ar exclude anumite instalații de ardere din domeniul de aplicare al legislației actuale. Amendamentul 76 este respins de ambele instituții deoarece ar extinde domeniul de aplicare al monitorizării emisiilor de CO asupra unor instalații de ardere pentru care nu au fost stabilite valori limită ale emisiilor. Amendamentul 77 este respins de ambele instituții deoarece ar modifica regimul de conformare al instalațiilor de ardere. Amendamentele 78 și 80 privind derogările de la monitorizarea emisiilor provenind de la instalațiile de incinerare a deșeurilor sunt respinse de ambele instituții deoarece nu sunt consecvente cu propunerea Comisiei și cu poziția Consiliului la prima lectură.

Modificări aduse propunerii de către Consiliu

Consiliul a propus următoarele modificări principale ale propunerii Comisiei:

Schimbul de informații privind Cele mai bune tehnici disponibile (BAT). Poziția Consiliului la prima lectură menține neschimbate principiul și conținutul schimbului de informații propus de Comisie, dar adaugă dispoziții privind rolul forumului, furnizând în același timp mai multe detalii asupra procedurii de elaborare a documentelor de referință BAT și asupra conținutului acestora. Comisia este de acord cu includerea acestor dispoziții suplimentare care sunt compatibile cu procedura actuală de elaborare a documentelor de referință BAT. Cu toate acestea, Comisia regretă că poziția Consiliului la prima lectură prevede adoptarea prin procedura comitetului de reglementare a orientărilor neobligatorii în ceea ce privește articolul 13 alineatul (3) literele (c) și (d), deoarece conform tratatului, Comisia are ea însăși dreptul autonom de a adopta aceste documente. Dispozițiile poziției Consiliului la prima lectură nu pot aduce atingere acestui drept (a se vedea declarația din anexa la prezenta comunicare).

Procedura de adoptare a concluziilor BAT. Conform articolului 13 alineatul (5), poziția Consiliului la prima lectură prevede adoptarea concluziilor BAT (acele părți din documentele de referință BAT care stabilesc nivelurile de emisii asociate BAT) printr-o procedură de reglementare (articolul 291 din TFUE); în acordul politic al Consiliului, însă, fusese propusă procedura de reglementare cu control. Comisia nu împărtășește opinia Consiliului, conform căreia articolul 291 din TFUE ar constitui baza legală cea mai adecvată pentru adoptarea măsurilor prevăzute la articolul 13 alineatul (5). Măsurile respective au o aplicare generală și vizează completarea actului de bază cu anumite elemente noi de importanță secundară. În consecință, adoptarea lor trebuie să intre sub incidența procedurii actelor delegate (articolul 290 din TFUE) (a se vedea declarația din anexa la prezenta comunicare).

Comisia constată de asemenea că modificările introduse de Consiliu vor antrena sarcini suplimentare pentru Comisie, care va trebui să aloce mai multe resurse pentru procedura de elaborare și de adoptare a documentelor de referință BAT.

Valorile limită ale emisiilor în raport cu nivelurile emisiilor asociate cu BAT. Articolul 15 alineatul (3) al poziției Consiliului la prima lectură prevede o mai mare flexibilitate pentru autoritățile competente în ceea ce privește stabilirea valorilor limită ale emisiilor, garantând în același timp că ele nu depășesc nivelurile emisiilor asociate cu BAT, așa cum sunt stabilite prin concluziile BAT. Comisia regretă aceste modificări, dar poate accepta această abordare deoarece măsurile de siguranță necesare au fost introduse prin cerințele de monitorizare și raportare, pentru a putea garanta conformarea cu obiectivele de mediu vizate. Derogarea de la dispozițiile articolului 15 alineatul (3), acordată în anumite cazuri pe baza unor criterii specifice este menținută, dar Comisia regretă că posibilitatea de a specifica aceste criterii prin procedura comitetului de reglementare este înlocuită de stabilirea de orientări. Cu toate acestea, pentru a ajunge la un acord, Comisia poate accepta această abordare.

Evaluarea competențelor care urmează a fi atribuite Comisiei conform articolului 41 (reguli privind instalațiile de ardere) și articolului 48 alineatul (5) (monitorizarea anumitor emisii provenind de la instalații de incinerare a deșeurilor). Comisia nu împărtășește poziția Consiliului, conform căreia articolul 291 din TFUE constituie baza legală cea mai adecvată pentru adoptarea măsurilor prevăzute la articolul 41 și articolul 48 alineatul (5). Măsurile respective au o aplicare generală și vizează completarea actului de bază cu anumite elemente noi de importanță secundară. În consecință, adoptarea lor trebuie să intre sub incidența procedurii actelor delegate (articolul 290 din TFUE) (a se vedea declarația din anexa la prezenta comunicare).

Reexaminarea autorizațiilor. Poziția Consiliului la prima lectură menține obligația propusă pentru autoritățile competente de a reexamina și, acolo unde este cazul, de a actualiza condițiile de autorizare după publicarea unei decizii în privința concluziilor BAT. Cu toate acestea, poziția Consiliului la prima lectură extinde perioada de timp ulterioară publicării, de la patru la cinci ani. Comisia regretă această modificare, dar poate să o accepte deoarece prelungirea scadenței este limitată, iar frecvența reală a reexaminării autorizațiilor va rămâne neschimbată.

Protecția solului. Poziția Consiliului la prima lectură conține cerințe suplimentare privind prevenirea contaminării solului și a apelor subterane, care urmează a fi introduse în condițiile de autorizare. Este menținută abordarea constând în stabilirea de frecvențe minime pentru monitorizarea solului și a apelor subterane, dar autoritățile competente pot decide să reducă frecvența monitorizări în funcție de rezultatele obținute în urma unor evaluări sistematice a riscurilor de contaminare. Poziția Consiliului la prima lectură menține dispozițiile relative la elaborarea rapoartelor privind situația de referință și cerințele legate de încetarea activității, introducând un anumit grad de flexibilitate în implementarea celorlalte dispoziții. Deși Comisia ar prefera propunerea în forma sa originară, ea consideră că modificările sunt acceptabile deoarece nu pun în pericol principiile fundamentale ale propunerii.

Inspecțiile. Poziția Consiliului la prima lectură menține abordarea din propunere, aducând următoarele modificări principale: perioada dintre două vizite la fața locului trebuie să fie determinată pentru fiecare instalație în parte, pe baza unei evaluări sistematice a riscurilor de mediu (în propunere, evaluarea riscurilor era solicitată doar pentru obținerea derogării de la vizita anuală la fața locului); această perioadă nu poate să depășească un an, în cazul instalațiilor care prezintă un risc ridicat sau trei ani, în cazul instalațiilor care prezintă un risc scăzut; Comisia consideră utilă această cerință deoarece ea oferă garanții în ceea ce privește stabilirea frecvenței vizitelor la fața locului. Deși regretă renunțarea la procedura comitetului de reglementare în stabilirea criteriilor de evaluare a riscurilor, Comisia consideră adecvate criteriile definite în poziția Consiliului la prima lectură.

Data de început pentru noile instalații mari de ardere. Poziția Consiliului la prima lectură devansează data aplicării standardelor pentru noile instalații mari de ardere de la anul 2016 la doi ani după data intrării în vigoare a directivei. Comisia este de acord cu această dată deoarece noile standarde sunt considerate ca fiind BAT pentru noile instalații începând cu anul 2006, iar instalațiile respective sunt capabile să se conformeze acestor noi limite, atât din punct de vedere tehnic cât și economic.

Dispoziții tranzitorii pentru instalațiile mari de ardere existente. Poziția Consiliului la prima lectură introduce următoarele dispoziții tranzitorii:

- Data intrării în vigoare a valorilor limită reexaminate ale emisiilor rămâne 1 ianuarie 2016, dar statele membre pot implementa un plan național de tranziție până la sfârșitul anului 2020, cu condiția ca emisiile totale ale instalațiilor care intră sub incidența acestui plan să nu depășească plafonul anual stabilit și să respecte un grafic descrescător liniar pentru perioada 2016 – 2019. Din 2019, plafonul rămâne neschimbat până la sfârșitul anului 2020.

- Posibilă derogare de la respectarea valorilor limită reexaminate ale emisiilor pentru următoarele tipuri de instalații: până la sfârșitul anului 2023, pentru instalații cu durată de viață limitată (nu mai mult de 20 000 de ore de exploatare); până la sfârșitul anului 2019, pentru instalații care fac parte din sisteme mici izolate; până la sfârșitul anului 2023, pentru instalațiile de încălzire urbane care îndeplinesc anumite condiții.

Comisia ar prefera ca aceste derogări să nu fie introduse, dar poate să accepte aceste dispoziții care vizează obținerea unui acord deoarece este vorba de derogări provizorii care păstrează integritatea propunerii din punct de vedere al protecției mediului și care susține eforturile statelor membre de a alinia instalațiile mari de ardere la standardele BAT în cel mai scurt timp cu putință.

Cerințe speciale pentru anumite instalații mari de ardere. Poziția Consiliului la prima lectură stabilește valori limită ale emisiilor diferite pentru instalații care sunt exploatate un număr de ore limitat (nu mai mult de 1 500 de ore pe an) și introduce niveluri minime ale desulfurizării pentru instalațiile care, chiar aplicând BAT, nu sunt în măsură să respecte valorile limită ale emisiilor de SO2 din cauza caracteristicilor specifice ale combustibililor solizi indigeni utilizați. Comisia consideră că aceste dispoziții sunt justificate și utile în rezolvarea problemelor tehnice specifice întâlnite, păstrând în același timp integritatea propunerii din punct de vedere al protecției mediului.

Norme de cumulare pentru instalații de ardere. Poziția Consiliului la prima lectură introduce un „de minimis” de 15 MW pentru aplicarea normelor de cumulare. În consecință, unitățile mici autonome nu vor fi luate în calcul la determinarea capacității totale a unei instalații de ardere compusă din mai multe unități ale căror gaze reziduale sunt evacuate printr-un coș de fum comun. Comisia regretă că în acest mod Consiliul reduce gradul de aplicarea normelor de cumulare, dar poate accepta un prag „de minimis” de 15 MW deoarece acesta se referă la instalații mici cu impact limitat asupra mediului.

Clauză de revizuire pentru anumite instalații mari de ardere. Poziția Consiliului la prima lectură introduce o clauză care prevede obligația Comisiei de a examina necesitatea modificării și stabilirii de valori limită ale emisiilor pentru anumite instalații de ardere care nu intră sub incidența standardelor minime sau pentru care cerințele minime din legislația actuală nu pot fi revizuite datorită lipsei de informații actualizate în legătură cu BAT și, acolo unde este cazul, de a prezenta o propunere legislativă până la sfârșitul anului 2013. Comisia sprijină această clauză de revizuire deoarece rezultatul revizuirii documentelor de referință BAT cu relevanță în materie ar putea fi luat în considerare ca parte a procesului de revizuire.

Domeniul de aplicare. Comisia a propus extinderea domeniului de aplicare a legislației actuale la anumite activități. Poziția Consiliului la prima lectură nu include propunerea privind extinderea domeniului de aplicare la arderea combustibilului în instalații a căror putere termică nominală este cuprinsă între 20 și 50 de MW și la activitățile de creștere intensivă a animalelor. Pe lângă aceasta, poziția Consiliului la prima lectură modifică domeniul de aplicare în ceea ce privește activitățile de gestionare a deșeurilor și de fabricare a produselor ceramice. Poziția Consiliului la prima lectură elimină de asemenea cerința propusă care viza ca împrăștierea gunoiului de grajd să fie realizată conform BAT. Comisia ar prefera propunerea sa inițială privind extinderea domeniului de aplicare și dispozițiile propuse pentru gestionarea efluenților, dar consideră că modificările sunt acceptabile în vederea introducerii unei clauze de revizuire privind aceste chestiuni specifice.

Comercializarea emisiilor de NOx și SO2. Poziția Consiliului la prima lectură introduce un considerent privind explorarea posibilei utilizări a unor instrumente de piață cum ar fi comercializarea emisiilor de NOx și SO2, ceea ce reflectă natura evaluării efectuate de Comisie fără a-i prejudeca rezultatul.

Exercitarea delegării și obiecțiile la actele delegate (Articolele 76 și 78). Potrivit comunicării Comisiei privind implementarea articolului 290 din TFUE[1] și pe baza analizei măsurilor specifice stabilite în poziția Consiliului, precum și ținând seama de dreptul de revocare prevăzut în textul președinției, Comisia este favorabilă delegării puterilor pe o perioadă de timp nedeterminată, dar poate accepta abordarea Consiliului (o perioadă de 5 ani, cu reînnoire tacită). Comisia regretă, de asemenea, că prin poziția Consiliului la prima lectură a fost introdus un termen limită de trei luni pentru exprimarea obiecțiilor Consiliului și ale Parlamentului European față de actul delegat. Comisia este favorabilă unui termen limită de două luni, care poate fi prelungit cu încă o lună, la inițiativa Parlamentului European sau a Consiliului. Acest mecanism ar permite astfel creșterea eficacității procedurilor, fără a submina principiul unui termen total de trei luni.

Consultarea experților în activitățile pregătitoare privind adoptarea actelor delegate (considerentul 39).

Comisia nu sprijină considerentul privind consultarea experților în faza pregătitoare a actelor delegate. Comisia consideră că grupurile la nivel de experți nu pot avea un rol formal la nivel instituțional. În consecință, în actele de bază nu pot fi introduse prevederi referitoare la implicarea experților în pregătirea actelor delegate. În acest sens, Comisia face referire la Comunicarea sa din 9 decembrie 2009.

4. CONCLUZIE

Schimbările introduse de Consiliu sunt acceptabile, deoarece sunt coerente și au la bază propunerea Comisiei; excepție fac anumite evaluări făcute de Consiliu în ceea ce privește conferirea de puteri Comisiei, conform articolelor 290 și 291 (TFUE). În consecință, Comisia se opune poziției Consiliului la prima lectură, adoptată în unanimitate la 15 februarie 2010.

ANEXĂ

Declarația Comisiei privind tabelele de corespondență

Comisia reiterează poziția sa privind crearea de către statele membre a tabelelor de corespondență care stabilesc o corelație între măsurile de transpunere întreprinse de statele membre și directiva comunitară, în interesul cetățenilor, al unei mai bune reglementări și transparențe, precum și pentru a facilita controlul conformității reglementărilor naționale cu dispozițiile comunitare.

În această situație, Comisia nu se opune unui acord la nivelul Consiliului în vederea încheierii cu succes a procedurii interinstituționale în acest dosar și ținând cont de discuțiile orizontale care se desfășoară în prezent între instituții cu privire la acest subiect.

Declarația Comisiei privind articolul (13) alineatul (3) literele (c) și (d)

Comisia este de părere că adoptarea din parte sa a orientărilor neobligatorii nu ar trebui să fie supusă comitologiei deoarece Comisia are propriul drept autonom de a adopta aceste documente, conform tratatului.

Comisia consideră, prin urmare, că dispoziția din articolul (13) alineatul (3) literele (c) și (d) privind adoptarea de orientări neobligatorii prin procedură de reglementare nu poate pune în discuție acest drept.

Declarația Comisiei cu privire la evaluarea competențelor care urmează a fi atribuite Comisiei conform articolului 13 alineatul (5), articolului 41 și articolului 48 alineatul (5)

Comisia nu împărtășește poziția Consiliului, conform căreia articolul 291 din TFUE constituie baza legală cea mai adecvată pentru adoptarea măsurilor prevăzute la articolul 13 alineatul (5), articolul 41 și articolul 48 alineatul (5). Măsurile respective au o aplicare generală și vizează completarea actului de bază cu anumite elemente noi de importanță secundară. Prin urmare, adoptarea lor trebuie să intre sub incidența procedurii actelor delegate (articolul 290 din TFUE).

[1] COM(2009) 673 final.